Document ID: 31999D0212

KOMISSION PÄÄTÖS,
tehty 18 päivänä maaliskuuta 1999,
suu- ja sorkkatautiviruksen Algeriasta, Marokosta ja Tunisiasta Euroopan yhteisön alueelle siirtymisen ehkäisemistoimenpiteistä (tiedoksiannettu numerolla K(1999) 712) (ETA:n kannalta merkityksellinen teksti) (1999/212/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (1) ja erityisesti sen 22 artiklan 1 kohdan,
sekä katsoo, että
Algeriassa, Marokossa ja Tunisiassa on helmikuun ja maaliskuun 1999 aikana todettu karjassa suu- ja sorkkatautia; tämä tauti on yksi tarttuvimmista nautojen, lampaiden, vuohien ja sikojen taudeista; taudinaiheuttajavirus voi säilyä elossa saastuneessa ympäristössä isäntäeläimen ulkopuolella lämpötilasta riippuen useita viikkoja,
Algeriassa, Marokossa ja Tunisiassa esiintyvä suu- ja sorkkatauti voi olla erittäin suureksi vaaraksi yhteisön karjapopulaatiolle,
yhteisön tasolla on tarpeen nopeasti säätää eräistä suojatoimenpiteistä, joissa otetaan huomioon suu- ja sorkkaviruksen elinkyky ympäristössä ja mahdolliset viruksen siirtymäreitit; virus voi siirtyä Algeriasta, Marokosta ja Tunisiasta yhteisöön kuljetettavien eläinten kuljetusajoneuvoissa,
yhteisöön tuodaan pääasiassa hevosia; hevosten tuonnissa sovellettavista terveysvaatimuksista säädetään eläinten terveyttä koskevista vaatimuksista elävien hevoseläinten liikkuvuuden ja kolmansista maista tapahtuvan tuonnin osalta 26 päivänä kesäkuuta 1990 annetussa neuvoston direktiivissä 90/426/ETY (2), sellaisena kuin se on viimeksi muutettuna direktiivillä 92/36/ETY (3),
eläinten kuljetusajoneuvojen asianmukainen puhdistaminen ja desinfiointi on sopivin tapa vähentää viruksen laajalle ulottuvan nopean leviämisen vaaraa, ja
tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tässä päätöksessä karjan kuljetusajoneuvolla tarkoitetaan moottoriajoneuvoa, jota käytetään tai on käytetty eläinten kuljetukseen.
2 artikla
1. Jäsenvaltioiden on varmistettava, että Algeriasta, Marokosta tai Tunisiasta tulevan tyhjän karjan kuljetusajoneuvon hoitajan on yhteisön alueelle saapumispaikassa esitettävä asiakirjat, joista käy ilmi, että ajoneuvo on puhdistettu ja desinfioitu. Asiakirjoissa on oltava tämän päätöksen liitteessä olevia puhdistusta ja desinfiointia koskevia tietoja vastaavat tiedot.
2. Jos 1 kohdassa tarkoitettuja toimenpiteitä ei ole pantu asianmukaisesti täytäntöön, kyseessä oleva jäsenvaltio voi hylätä eläinten kuljetusajoneuvon tai määrätä sen puhdistettavaksi ja desinfioitavaksi asianmukaisesti mahdollisimman lähellä saapumispaikkaa olevaan nimettyyn paikkaan.
3 artikla
Direktiivin 90/426/ETY säännösten mukaisesti tuotuja hevosia kuljettavat karjan kuljetusajoneuvot voidaan määrätä puhdistettaviksi ja desinfioitaviksi niiden saapuessa rajatarkastusasemalle. Mainittu puhdistus ja desinfiointi on tehtävä rajatarkastusasemaa mahdollisimman lähellä olevassa, virkaeläinlääkärin nimeämässä paikassa.
4 artikla
Tämä päätöksen toimenpiteitä tarkastellaan uudestaan ennen 30 päivää huhtikuuta 1999 ja niitä sovelletaan 30 päivään huhtikuuta 1999.
5 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä maaliskuuta 1999.

Labels: 0
5
6